ગુજરાત માધ્યમિક અને ઉચ્ચતર માધ્યમિક શિક્ષણ બોર્ડની સામાન્ય સભામાં ખોટી રીતે મંજૂર થયેલી શાળાઓ સામે તપાસ કરવાનો નિર્ણય લેવાયો છે. જેમાં ખોટા ડોક્યુમેન્ટના આધારે મંજૂરી મેળવનારી શાળાઓની મંજૂરી રદ કરવાનો નિર્ણય લેવાશે અને ખોટી રીતે મંજૂરી આપી હશે તેમની સામે પોલીસ ફરિયાદ કરવાનું નક્કી કરાયું છે. ત્રણ કલાક સુધી સામાન્ય સભામાં ખોટી રીતે સ્કૂલોને મંજૂરીનો મુદ્દો ચગ્યો હતો અને સામાન્ય સભામાં સભ્યોના બે ભાગ પડી ગયા હતા. તોફાની બનેલી સામાન્ય સભામાં અંતે શાળાઓની મંજૂરી મુદ્દે તપાસ કરાવવાનો નિર્ણય લેતા મામલો થાળે પડ્યો હતો. જેના પગલે હવે આગામી દિવસોમાં સ્કૂલોની તપાસ શરૂ કરવામાં આવશે તેમ સૂત્રોએ જણાવ્યું હતું.